khistorydata/jeongjo-sjw-relations huggingface dataset:
정조 14년
副修撰申馥疏曰伏以園寢祗謁回鑾萬安聖孝彌光群情胥悅如臣愚賤蟄伏遐陬虛縻華銜未遂陪扈之誠慙惶震悸尤增死罪仍伏念臣之積犯違傲凡幾遭矣受恩如天圖報無階惟有竭蹶奔走不擇燥濕以爲一半分效答之地而第臣私情之萬萬煎迫實一鄕人士之所共矜憐昨冬一再承諭或在道蒙遞或陳章未徹情事莫暴惶隘轉切乃於本月十五日伏承初五日下諭有旨以臣爲弘文館副修撰者臣伏奉華誥血涕被面逋慢之宿釁未勘特除之恩命荐降臣是何人聖眷及此且感且愧無地自容念臣偏母素抱貞疾年齡雖不甚篤老而風痺痞結之症數年以來輾轉沈痼奄奄如八九十歲老人自去冬以後危症百出藥餌無效見今重添毒感僵臥床褥飮啖全却轉側須人有時胸膈痞積精神昏窒輒被傍人救甦臣終鮮兄弟晩無兒息獨自扶將方寸焦灼萬無暫刻離捨之望而屢次恩除之下義分是懼遂不得不黽勉就道以爲肅恩命少伸臣分之地行到陰竹地得接家信則臣母病狀數日越添症勢危惡有朝廷雖保之憂云臣猝聞此報五情如焚南望涕泣按住不得忙搆短章徑尋鄕路臣罪至此益無所逃矣噫民生於三事如一南逾鳥嶺縱有同母子之喜北望淸漢每結隔君臣之戀苟使臣有一弟一子得以在家將護則臣身已非臣有曷敢不長依日月之光粗伸不俟之義而計日長短古人先獲巢鵲哺翼微物猶然臣之情事亦云悲且苦矣念臣玆行終南孔邇六舍纔滿二宿可至而情私所迫又犯違逋瞻望雲天有隕如瀉伏乞天地父母諒臣私情之難强亟削臣職名仍治臣逋慢之罪爰命送府勿復檢擬以肅朝綱以安賤分不勝千萬省疏具悉爾其勿辭往護母病
정조 14년
都承旨徐邁修坐左承旨趙衍德坐直右承旨李益運坐左副承旨申耆坐右副承旨洪聖淵坐同副承旨金履翼坐直注書徐有聞仕一員未差假注書李海隣仕直事變假注書柳師模仕
정조 14년
申耆啓曰來初五日朝參日次而國忌正日相値頉稟之意敢啓傳曰知道
정조 14년
金履翼啓曰合辭方張之時兩司無詣臺之員事甚未安未署經外未肅拜呈告人員竝卽牌招何如傳曰允
정조 14년
金履翼啓曰大司憲李聖圭牌不進執義掌令持平俱未差監察茶時之意敢啓傳曰知道
정조 14년
申耆啓曰檢閱丁若鏞謂有情勢陳疏徑出原疏雖已退却禁推傳旨未下之前不得出去旣下飭敎則遽有此徑出之擧其在事體誠極未安所當重勘而本院請推之外無他可施之罰何以爲之敢稟傳曰爲先禁推捧供
정조 14년
申耆啓曰副司果朴崙壽去二月朔朔書無緣不書依定式禁推傳旨捧入之意敢啓傳曰知道
정조 14년
申耆啓曰別付料兵房來言西北別付料軍官試射每年春季朔初一日取稟事定式年今春季朔試射以何日爲之乎敢稟傳曰禁軍試射日同爲設行
정조 14년
傳于申耆曰付料試射春等禁軍試射日同爲設行
정조 14년
金履翼啓曰卽者刑曹郞廳來言再昨日動駕時衛外擊錚人等所當卽爲捧供而連値齋戒不得用刑待無故日擧行云矣敢啓傳曰今日捧供
정조 14년
以黃海監司李時秀狀啓瑞興府使韓栢林罪狀査覈事傳于申耆曰觀此査啓臺疏推剝貪饕云云無異於責衲食肉若此則無勢者無罪而橫被有力者陵民膏血牛駄馬輸而名不登於白簡蓋充其溪壑之欲乎若以日俸贏餘之入已謂不法則外此八道道伯三百六十州守令先被不法之律然後次勘如渠殘蔭可也至於査啓中所謂儲置立本二百金一款卽不過吏屬之誤錄元非儲置之名色而亦出於爲民防弊之擧則吏供以此指告如非故爲抉摘之計則必是移咎官長之意本府吏屬素稱頑悍曾不料若是無形該吏等刑一次照律定配該倅今無可罪之端此後吏習則更加矯革官事則益念潔己之意卿其各別嚴飭事回諭
정조 14년
金履翼以刑曹言啓曰因義禁府啓辭豐川府緣坐安置罪人心吉延安府移配椒島鎭緣坐爲婢罪人奉順永八等長淵縣白翎鎭移配爲婢竝仍前罪目令刑曹押送事命下矣罪人心吉奉順永八等方在黃海道內配所竝卽押送于各其移定配所事發關分付于該道道臣之意敢啓傳曰知道
정조 14년
禁府照目檢閱丁若鏞矣入庭逡巡萬萬駭然禁推傳旨未下之前不得出去旣下飭敎則遽有此徑出之擧其在事體誠極未安從重論笞五十收贖解見任別般私罪啓奉敎付過放送仍令政院牌招入直爲良如敎
정조 14년
庚戌三月初一日午時上御春塘臺右承旨入侍時右承旨李益運假注書李海隣記注官趙慶遠金鳳顯以次進伏訖上曰大司成率旬題入格儒生集春門外待令事分付賤臣承命出傳上曰大司成率儒生入侍賤臣承命出大司成李勉兢率儒生等以次侍立上命益運呼名頒賞訖命退諸臣以次退出
정조 14년
庚戌三月初一日酉時上御重熙堂左承旨入侍時左承旨趙衍德假注書李海隣記注官趙慶遠金鳳顯以次進伏訖上曰時囚供辭斯速入之賤臣承命出傳命衍德讀公事仍書判付訖命退諸臣以次退出
정조 14년
都承旨徐邁修坐左承旨李益運坐右承旨申耆坐直左副承旨李晩秀坐右副承旨洪聖淵坐直同副承旨金履翼坐注書徐有聞仕一員未差假注書趙台榮仕直事變假注書柳師模仕
정조 14년
藥房提調徐有隣副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
傳于申耆曰左承旨許遞前望單子入之
정조 14년
假注書李海隣改差代以趙台榮爲假注書
정조 14년
以檢閱丁若鏞牌不進罷職傳旨傳于金履翼曰勿施更爲嚴飭入直
정조 14년
以檢閱丁若鏞牌不進罷職傳旨傳于金履翼曰飭敎之下新進小官焉敢若此只推更爲牌招
정조 14년
弘文提學前望單子入之洪良浩落點
정조 14년
洪聖淵啓曰私文提學洪良浩牌不進推考傳旨今方捧入而三日製命下之後如是違牌不卽膺命事甚未安更卽牌招何如傳曰允日勢已晩更爲牌招違牌勿爲呼望
정조 14년
洪聖淵啓曰弘文提學洪良浩旣已承牌藝文提學吳載純奎章閣提學鄭民始吳載純一體牌招同參考試何如傳曰允
정조 14년
洪聖淵啓曰藝文提學吳載純牌不進推考傳旨今方捧入而同參考試自是法典如是違牌事甚未安更卽牌招何如傳曰許遞今日政差出
정조 14년
洪聖淵啓曰藝文提學待下批牌招以爲同參考試之地何如傳曰允
정조 14년
以平安監司狀啓寧邊府使許𣷯柔院僉使權應稷罷黜其罪狀與熙川前郡守鄭勗世竝令攸司拿問嚴勘事傳于金履翼曰寧邊熙川民戶流離比谷山頗少比臺章稍異大抵許多民戶之若是離土而身爲守宰任其所之究厥罪狀不可尋常處之況寧邊一邑昨年水患挽近所無則不能着意接濟致此現發可謂罪上添罪道臣雖請罷黜仍請拿問嚴勘而拿問豈有他說乎與柔院僉使權應稷待其自現令該府定配所分配事分付
정조 14년
有政吏批判書洪良浩試所進參判未差參議李祖承進都承旨徐邁修進啓曰判書洪良浩試所進參判未差小臣獨政未安何以爲之敢稟傳曰只出緊任以李東稷爲執義鄭益祚爲司諫閔彝顯李祉永爲掌令崔重吉李敬臣爲持平柳雲羽爲獻納張至冕爲正言黃仁燾爲刑曹正郞徐浩修爲藝文提學李書九爲寧邊府使故輔德宋瓚贈禮參提學例兼故通德郞宋廷澤贈左承旨故郡守宋搏贈司僕正以上右尹宋濟魯三代進贈氷庫別提金興得禁衛哨官李在天相換
정조 14년
兵批判書李𡊠進參判柳誼病參議金履成入直參知沈晉賢病右副承旨洪聖淵進以尹進五爲柔院僉使副司果單李祉源
정조 14년
洪聖洞啓曰藝文提學徐浩修牌不進推考傳旨今方捧入而同參考試自是法典而如是違牌事甚未安更卽牌招何如傳曰允
정조 14년
以慶尙道按査御史鄭萬始査啓傳于申耆曰今番按査之擧一則曲循私囑囚治尙州吏妓事也一則營舍造成所用濟倉錢三萬兩事也觀此査啓本事或脫空或爽實受囑與否姑勿論吏妓之向前倅詬辱於街路裂破其喪服則風化所關一欲推治無足爲罪況妓則略治吏不受刑此一款別無更査之端矣濟倉錢事昨年記付實留數爻只是二千則三萬云云太不襯似然毋論暫時貸用與別般換用係是廟堂句管錢穀則私自推移之跡旣發於繡啓道伯不可無罪而初欲貸換旋卽中止則亦無可以執此勘律御史卽待居昌咸安査事出場卽爲復路該道伯亦卽申飭發巡事回諭
정조 14년
以義州府尹狀啓傳諭史官不得許令渡江惶恐待罪事傳于申耆曰爾事可謂得體勿待罪事回諭
정조 14년
申耆以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 14년
申耆以兵曹言啓曰內禁衛將張集紹方在保放中矣宿衛領軍之任不可久曠改差何如傳曰允
정조 14년
洪聖淵以大司成意啓曰尊經閣建置之法意有在而書無先秩豈非太學之貽羞事乎北漢所在經書各二件韻冊五件印出令內閣每卷安寶藏于尊經閣近年所下冊子及帖冊果皆見存乎相考草記事命下矣依聖敎近年所下冊子及帖冊一一考出則帖冊時無見在如國朝寶鑑明義錄摛文院講義禮款類輯字恤典則宮園儀弘文館志奎章閣志大典通編羹墻錄文苑黼黻表忠綸音加髢申禁事目等諸冊俱爲完秩見存之意敢啓傳曰知道
정조 14년
洪聖淵以義禁府言啓曰時囚罪人朴崙壽依下敎放送之意敢啓傳曰知道
정조 14년
庚戌三月初二日辰時上御重熙堂軍士房承旨入侍時左副承旨申耆假注書李海隣記注官趙慶遠金鳳顯以次進伏訖上命書傳敎曰翰林召試殿座時因大臣筵奏前參判具庠有加施削職之命傳敎承旨分明承書而尙無頒布云事甚可駭其委折令政院査實於史官院吏等處以啓又命書傳敎曰昨於箚批以登筵後加等處分爲說而今筵聞卿言具庠事節節駭然益知其所不知此而尋常處分朝廷體統何以振勵前參判具庠加施削職之典命退承史以次退出
정조 14년
庚戌三月初二日巳時上御重熙堂左承旨入侍時左承旨趙衍德記事官徐有聞記注官趙慶遠金鳳顯稟事閣臣徐有防以次進伏訖上命書傳敎曰政官牌招開政有防曰南陽府殺獄罪人韓灌子廷郁以其父枉罹殺獄事有所擊錚自水原府捧供馳啓矣卽下判付內人命至重三尺至嚴殺人者豈可倖逭而渠奴死於獄中誠如渠供能無一獄兩犯之嫌乎令本道伯詳考査案論理狀聞事命下矣取考其原情則廷郁之所藉口稱冤者當初打殺禮分時隨往執杖之林致位卽渠奴子而同囚一獄不勝桁楊之苦死於獄中云云而所謂林致位本非渠奴不過以隣漢隨往於韓灌推奴之行執杖使喚而已矣旣係干連故同爲囚禁而時値藏刑不加一楚後因身病閱朔保授之餘仍爲致斃今此杖死獄中之說專是誣罔而況致位初非渠奴者乎蓋其本獄事不但檢案中實因詞證之無容更議前因其子之呼籲累經査啓鐵案已成至承各別嚴訊期於取服而判付則到今別無可以更査之端其原情勿施廷郁誣罔之罪不可以爲父訟冤置而不論自臣營從重科治何如上曰依爲之出擧條有防曰道內楊根郡殺獄罪人鄭千己姜萬周及楊州牧殺獄罪人兪彥郁等皆其子之擊錚原情自秋曹令道伯詳査啓聞後稟處事覆啓蒙允矣殺獄罪人之因判付究覈者捉致營門別定査官眼同擧行卽是格例而毋論元犯與干連切隣一獄應問者其數殆近數十人許多且留連營下爲弊滋甚故臣於年前以罪人所在邑巡到時按例參覈此後則定式施行事有所筵達蒙允故楊州兪彦郁獄事巡到本牧時已爲定査官參覈矣楊根郡兩罪人獄事亦依此例擧行何如上曰依爲之出擧條有防曰因有旨高陽郡大慈洞所在永豐君墓修治之意有所知委矣該郡守金思義牒呈內郡守躬往大慈洞遍訪洞里全沒墓形又無誌碣難以憑尋廣問古老亦無所知云矣自臣營招問永豐君後孫李在天則在天亦以爲永豐君墓雖在高陽大慈洞而荒廢年久已無墳形爲子孫者尙未得尋訪云矣該邑報辭子孫所言旣如此無路搜訪則修治一款亦無可以擧行之道故敢此仰達矣上曰然則就本洞設壇令度支劃給香火之需可也出擧條有防曰本道安山居幼學李尙周以海安君臣㟓長派宗孫所當奉祀而旣失其統詳査辨別事上言據禮曹回啓關內西陵君旣因判付爲海安君奉祀則神主之中間移奉於烏川君之支孫緣何委折事在久遠無以憑考令道臣査實狀聞後更爲稟處何如依回啓施行事判下矣今此李尙周謂在畿內安山禮曹循例以令道臣査實爲請而第宗派辨別等事自是宗簿寺所關元非方營邑可以擧行者令宗簿寺査處何如上曰依爲之出擧條命退諸臣以次退出
정조 14년
都承旨徐邁修坐直左承旨李益運坐右承旨曺遠振未肅拜左副承旨申耆坐右配承旨李晩季坐直同副承旨金履翼坐注書徐有聞仕直一員未差假注書趙台榮仕事變假注書柳師模仕
정조 14년
金履翼啓曰大司憲李聖圭掌令李祉永持平崔重圭李敬臣未肅拜執義李東稷掌令閔彝顯俱在外監察茶時之意敢啓傳曰知道
정조 14년
傳于李益運曰左承旨馳詣懿昭墓奉審摘奸以來
정조 14년
李益運啓曰奎章閣提學吳載純牌不進推考傳旨今方捧入而同參考試自是法典則如星違牌事甚未安更卽牌招何如傳曰允
정조 14년
李晩秀啓曰藝文提學徐浩修牌不進推考傳旨今方捧入而特敎申飭之下連事違召終不承膺事體所在誠極未安更爲牌招以爲同參考試之地何如傳曰允
정조 14년
李益運啓曰藝文提學徐浩修再牌不進推考傳旨今方捧入而同參考試自是法典則如是違牌事甚未安所當更請牌招而係是一日三牌何以爲之敢稟傳曰更爲牌招
정조 14년
傳于李益運曰除拜經宿尙不出肅事體道理寧有如是藝文提學徐浩修從重推考牌去來催促
정조 14년
傳于金履翼曰藝文提學徐浩修上疏入之
정조 14년
徐邁修啓曰藝文提學徐浩修疏批已下卽爲牌招以爲同參考試之地何如傳曰允
정조 14년
申耆啓曰臣承命與弘文提學洪良浩偕往泮宮儒生試取收券一千一百六張捧入之意敢啓傳曰知道
정조 14년
李益運啓曰吏曹郞廳來言承旨有闕政事取稟傳曰前望單子入之待下批牌招察任
정조 14년
承旨前望單子入之曺遠振落點
정조 14년
以咸鏡監司狀啓自洪原至明川各邑民情緩急論列馳啓事傳于金履翼曰觀此伏辭北民事庶可一分弛心任怨捧糴能免嶺穀之轉運此一款雖謂之功罪相準亦可也然近聞於筵席北來之說無不以昨年糴品在在虛穀不可食之物爲說誠如是也方春種糧何以拮据乎此所以弛心半關心半處勿以民食之就緖爲自假之端益講賙活之策俾圖息愆之方卿則雖以端川倅爲不知異俗異宜云而外此南關諸倅中安知無耽於穀價之騰踊敢萌益己之計者乎然則其罪豈比端倅之無妄乎至於北靑之約己誠心三載如一而民之溝壑轉爲袵席予則曰此倅有勞云爾昨秋懷襄之災明吉黎庶急於燃眉而活我濱死之民命者一則鏡判之功也二則鏡判之功也任怨自有許多般豈有如鏡倅乎奉公亦有許多般豈有如鏡倅乎折米四千卽萬包穀物而昨年本邑竭力移轉朝廷紀勞之政不施於此等人而何先以嘉乃之意略及於回諭中以此回諭宣布道內守令使能者益勉劣者知懼事回諭
정조 14년
藝文提學徐浩修疏曰伏以達孝上格皇穹默佑園寢改卜於吉岡邦籙永鞏於泰盤元春展禮聖慕愈新鑾蹕穩旋玉候彌康於萬斯年之祝朝野惟均臣於窮廬苫塊之中竊伏見義理斁晦亂逆層生而復謙之懲治太疎宇偉之腰領尙貸根帶未鋤禍胎滋長以至於昨冬之變而極矣島置之逆潛入城闉宗祏之危迫在呼吸幸賴我慈聖殿下至明至哲誕布諺敎折兇謀於將萌扶國步於旣蹙而噫彼簡賊之徒敢逞梟獍之肚表裏和應排布至憯此莫非王章不嚴禍本自在隄防日漸虧壞兇孼無所忌憚而然也上下相持玩歲愒日三司之啓殆同故紙聲討之章徒歸文具是固群下不誠不忠之罪而亦豈不有憾於天地之大乎臣雖纍然在疚獨阻籲庭之班而中夜無寐每切枕戈之痛仍念臣積負釁尤獲戾神明數年之中奄失怙恃禍罰之荐酷殆無二於人而冥頑苟活視息猶存居然祥禫已畢矣歸依楸壠萬念都灰秪自限其不早溘然乃者收簪之恩遽下闋制之初秋官之命敦府之除不踰數日華誥聯翩臣雙擎九頓摧咽掩抑不自覺其淸淚之無從也伏念先臣十年內閣偏荷眷遇生而有錫號之異渥沒而有印集之殊典哀榮曠絶幽明感結今臣之所自勉者惟在於策勵陳力移孝爲忠仰答洪私之萬一俯卒先臣之志事而況臣之逖違天陛幾年于玆以臣一飯不忘之心豈不欲顚倒趨承瞻觀耿光少效其戀結之微誠哉秪緣窮毒殘命疢疾沈嬰神精消亡於內血氣耗鑠於外形殼雖在而生趣索如尙何能彯纓結綬復廁榮塗以自齒於平人之列乎餘哀未盡無非觸緖之感聖恩愈摯莫伸叩謝之忱臣情到此吁亦慼矣且臣於三昨秋晉秩之命竊有所區區惶恧者夫跡忝龍圖編校雲章乃是職分之常事安有勞勩之可紀而況於持衰之時混被格外之典尤豈非猥越之甚者乎臣誠惝怳隕越不敢以旣久而一日安于心也玆敢來伏私次短章哀籲伏乞聖明憐臣悲苦之情諒臣肝膈之懇收還臣資秩鐫免臣職名以重恩賞以安私分不勝幸甚臣治疏將上之際忽伏奉藝苑除旨以同參考試召牌踵臨臣於此職不但自劃之有素目下情事轉動無路荐犯違傲誠非獲已乞伏逋慢之誅以爲人臣孤恩方命者之戒焉云云答曰省疏具悉卿其勿辭行公
정조 14년
庚戌三月初三日卯時上御重熙堂左副承旨入侍時左副承旨李晩秀記事官徐有聞記注官趙慶遠金鳳顯以次進伏訖上命書傳敎曰以耆耋大臣立朝四十餘年秉軸亦過卄載事蹟本末卽輿人之所誦而殫心於廟務先朝許之予亦稱歎今聞奄逝殊甚嗟惜卒領府事金致仁家吊祭致賻按例擧行祿俸限三年仍給事分付命退承史以次退出
정조 14년
庚戌三月初三日辰時上御熙政堂科次入侍時右承旨申耆假注書趙台榮記注官趙慶遠金鳳顯奎章閣提學鄭民始弘文提學洪良浩對讀官申獻朝李龜雲以次進伏訖上曰二提學及藝文提學姑不承牌乎耆曰未及入來矣命民始良浩分考民始等考訖以三下申夔朝等出榜命書傳敎曰三日製居首幼學申夔朝直赴會試之次進士朴長鉉幼學李維命進士南惠寬各給一分次上儒生令政院考例捧傳旨施賞上曰兩提學如已承牌使之入侍賤臣承命出與二提學吳載純藝文提學徐浩修偕入進伏上敎浩修曰久未見卿矣今旣出仕自今當頻數見之矣命試官以下竝先退命書傳敎曰爲念府屬之貽弊使之待待命自現後定配所發配而更思熙川數差少柔院何足責也寧邊以關防大都會兼有昨秋懷襄之災則渠之竭力接濟宜信他倅而四百流戶旣登道啓其所勘斷豈循常例亦豈比於熙川柔院乎昨日同律終涉混淆寧邊前府使許涎定配外加施禁錮之典以懲他守令又命書傳敎曰昨日箕伯狀啓寧邊熙川罷拿事書目流民數爻四百誤以二千九百書出朝紙云若此則諸倅勘律豈下於谷山乎外間只看朝紙者必以爲刑政顚錯所係非細當該不能檢察之承旨先遞差後禁推該吏出付有司過齋後嚴杖照律草記事分付命退承史以次退出
정조 14년
都承旨徐邁修坐左承旨李益運坐直右承旨曺遠振坐直左副承旨申耆坐右副承旨李晩秀坐同副承旨金履翼坐注書徐有聞仕一員未差假注書趙台榮仕直事變假注書柳師模仕
정조 14년
李益運啓曰大司憲李聖圭掌令李祉永持平崔重圭李敬臣未肅拜執義李東稷掌令閔彝顯俱在外監察茶時之意敢啓傳曰知道
정조 14년
申耆啓曰來二十五日朝參日次而殿座相値頉稟之意敢啓傳曰知道
정조 14년
傳于徐邁修曰傳香承旨馳詣元陵奉審摘奸局內諸陵一體奉審以來
정조 14년
傳于李晩秀曰右副承旨入侍
정조 14년
傳于徐邁修曰奉審承旨入侍
정조 14년
傳于曺遠振曰右承旨入侍
정조 14년
以承旨房望傳于金履翼曰仍
정조 14년
徐邁修啓曰卽伏見咸鏡監司李秉模有旨祗受狀啓三度則成貼承旨名字誤書奏御文字何等審愼而有此不察事甚未安推考警責何如傳曰允
정조 14년
庚戌三月初四日辰時上御重熙堂右副承旨入侍時右副承旨李晩秀記事官徐有聞記注官趙慶遠金鳳顯以次進伏訖上命書傳敎曰以西北民事夙宵關心今番諸道儒生應製之命專出於欲知西此觀光諸生數爻今觀呈券西則夥然北亦上來足爲一分慰喜之端至於關西二下壯元江東幼學劉學元所作燦燦有勝於京生學子已極可嘉北關壯元三上德源幼學南履夏所作亦頗可意兩道俱有道內參奉窠竝卽待窠單擬事下諭于兩道伯又命書傳敎曰鄕儒之別試泮製出於勸奬之意而試券手批在渠可謂特恩每道入格人姓名榜目一件安寶分給各道壯元又一件營上仍令各該道臣謄出諸件分送入格各邑又令地方官謄出本地方入格人姓名分給而賞典則壯元及二下各給八子百選一件壯紙五卷筆五柄墨五笏三上各給正音通釋一件壯紙四卷筆四柄墨四笏三中各給正音通釋一件壯紙三卷筆三柄墨三笏三下各給正音通釋一件壯紙二卷筆三柄墨二笏次上紙二卷筆三柄墨二笏而冊子則自內閣安寶下送紙筆墨則令各該道伯秩秩彙類與御批試券分送各該邑令地方官招致入格諸生分給後仍饋酒饌以示重恩賞之意祗受形止分給日字狀聞事自內閣下諭于諸道道臣處命退承史以次退出
정조 14년
庚戌三月初四日申時上御重熙堂奉審承旨入侍時都承旨徐邁修假注書趙台榮記注官趙慶遠金鳳顯以次進伏訖上曰元陵與局內諸陵俱無頉乎邁修曰然矣上曰往返頗神速矣邁修曰獻官前臣先發行故申前入來矣上曰丁若鏞入來乎邁修曰尙不承膺矣命退承史以次退出
정조 14년
都承旨徐邁修坐左承旨李益運坐右承旨曺遠振坐直左副承旨申耆坐直右副承旨李晩秀坐同副承旨未差注書徐有聞仕一員未差假注書趙台榮仕直事變假注書柳師模仕
정조 14년
徐邁修啓曰判府事李福源爲承候來待矣傳曰入侍
정조 14년
徐邁修啓曰時原任閣臣爲承候來待矣傳曰入侍
정조 14년
申耆啓曰大司憲李聖圭掌令李祉永持平崔重圭李敬臣未肅拜執義李東稷掌令閔彝顯俱在外監察茶時之意敢啓傳曰知道
정조 14년
傳于曺遠振曰右副承旨入侍
정조 14년
傳于申耆曰同副承旨許遞前望單子入之
정조 14년
以黃海監司啓本流民還集區別事傳于申耆曰遂安一邑流民至千六百餘名之多朝家刑政不可斑駁該守令令該府相考寧邊熙川口數勘律草記鳳山七百口亦與熙川相似一體相考勘律事分付該府雖値坐齋係是民事皆令今日擧行事分付
정조 14년
申耆啓曰卽見黃海監司李時秀流民還集區別啓本則咸安前郡守張齊斗之齊字書以商字奏御文字何等審愼而有此誤書揆以事體不可無警該道臣推考何如傳曰允
정조 14년
以黃海水使狀啓延海兩防船失火致敗惶恐待罪事傳于申耆曰勿待罪事回諭
정조 14년
以修撰朴基正牌不進罷職傳旨傳于申耆曰只推
정조 14년
醫官邊致翰書啓錦城尉朴明源病症大槪脈度別無動靜而便度微有差減之勢腹脹氣喘亦有少歇而喉間捍格一味苦劇飮啖全廢神氣比昨一樣連用黃連理中湯而主家以爲賤疾一向支離御醫許久淹留私心轉益悚惶如添一症惟願斯速罷歸以安病心之意前後言及不啻縷縷而臣旣伏承不離之命故仍留之意竝以詮次啓達傳曰加還人蔘一兩着意看病
정조 14년
申耆以訓鍊都監言啓曰本局局別將洪龍鎭身病甚重勢難察任改差何如傳曰允
정조 14년
庚戌三月初五日辰時上御誠正閣大臣閣臣承候入侍時左承旨李益運記事官徐有聞記注官趙慶遠金鳳顯判府事李福源檢校提學鄭民始吳載純檢校直提學徐浩修原任直閣徐鼎修檢直閣李晩秀尹行任檢校待敎金祖淳以次進伏訖福源曰當此日聖慕伏想無窮聖體諸節不瑕有損上曰一樣矣福源曰近來日氣漸至淸和膈候若何上曰快勝矣福源曰王大妃殿氣候何如上曰一樣矣福源曰惠慶宮氣候何如上曰一樣矣福源曰今日時原任大臣事當齊會承候而皆値有故左相又差祭小臣獨登前席甚爲不安矣上曰事勢然矣庸何傷乎卿之筋力近日則如何福源曰犬馬之疾種種添劇漸不如前矣命退諸臣以次退出
정조 14년
都承旨徐邁修齋宿左承旨曺遠振齋直右承旨申耆齋宿左副承旨南鶴聞牌不進右副承旨李晩秀齋直同副承旨尹行任未肅拜注書徐有聞齋宿一員未差假注書趙台榮齋直事變假注書柳師模仕
정조 14년
申耆啓曰大司憲李聖圭掌令李祉永持平崔重圭李敬臣牌招啓辭未下執義李東稷掌令閔彝顯在外監察茶時之意敢啓傳曰知道
정조 14년
傳于申耆曰明日奉室行禮依昨年例爲之
정조 14년
申耆啓曰今日齋宿時承旨當爲備員而都承旨徐邁修左承旨李益運所當牌招而拘於廳規不得請牌同副承旨未差之代前望單子入之落點未下何以爲之敢稟傳曰左承旨許遞前望單子入之待下批牌招察任
정조 14년
承旨前望單子入之南鶴聞尹行任落點
정조 14년
申耆啓曰明日皇壇望位禮時侍臣當爲備員除在外外未肅拜呈告人員竝卽牌招以爲淸齋進參之地何如傳曰允
정조 14년
以洪聖淵囚單子傳于申耆曰傳旨混下以致許久滯囚放送後草記
정조 14년
申耆以弘文館言啓曰校理李羲觀連呈辭單不爲行公修撰朴基正旣有只推之命竝卽牌招察任何如傳曰允
정조 14년
以校理李羲觀修撰朴基正牌不進罷職傳旨傳于申耆曰只推
정조 14년
曺遠振以禮曹言啓曰昨年八月因政院啓辭三聖祠致祭待明春設行事命下矣致祭吉日卽爲推擇以爲擧行之地何如傳曰允
정조 14년
徐邁修以吏曹言啓曰全羅道羅州居幼學羅璧天來言其五代祖忠烈公德憲延諡今月二十日定行於羅州地云矣敢啓傳曰知道
정조 14년
曺遠振以戶曹言啓曰各道年終錢穀御覽會計待慶尙道會案上來修正以入事前已啓下矣該道會案今始來到御覽會計受出修正之意敢啓傳曰知道
정조 14년
申耆以兵曹言啓曰僉知中樞府事曺允亨素患痰癖之症當此換節之時一倍添劇時月之內無望供職呈狀乞遞西樞雖是閑局不可一向虛縻改差何如傳曰允
정조 14년
申耆以都摠府言啓曰副摠管金夢華以同知義禁府事本府坐起晝仕出去之意敢啓傳曰知道
정조 14년
申耆以濬川司言啓曰濬川之役自今日始役之意敢啓傳曰知道
정조 14년
申耆以御營廳言啓曰本廳把摠兪漢忠哨官宋文喆身病甚重勢難察任竝改差何如傳曰允
정조 14년
申耆以義禁府言啓曰時囚罪人洪聖淵依下敎放送之意敢啓傳曰知道
정조 14년
申耆以義禁府言啓曰遂安流民至千六百餘名之多朝家刑政不可斑駁該守令令該府相考寧邊熙川口數勘律草記鳳山七百口亦與熙川相似一體相考勘律事命下矣所考平安監司沈頤之流民狀啓則寧邊口數爲一千二百九十九口熙川口數爲八百九十六口而有待其自現分配之命矣今此遂安流民口數爲一千六百六十餘口則比諸寧邊其數尤多鳳山流民口數七百二十五口比諸熙川其數稍少而柔院鎭流民一百九口該僉使尙有待自現分配之命則不可以此有所區別遂安鳳山兩邑當該守令等當依寧邊熙川等邑例定配所分配而鳳山郡守王漢禎辭朝在於昨年十二月二十四日遂安郡守張鉉國辭朝在於今年正月二十九日以道臣狀啓觀之則民戶之流散在於昨年秋冬之間王漢禎張鉉國莅任俱爲屬耳其不善奠接之責似在前官而外邑事情臣府未能料度更令道臣民戶流散時當該守令指名伏聞後定配所分配而新舊守令當罪與否道臣初不區別狀聞事甚疎忽推考警責何如傳曰允遂安鳳山倅不必更捧現告以前倅擧行事分付
정조 14년
申耆以義禁府言啓曰遂安鳳山倅不必更捧現告以前倅擧行事命下矣遂安前郡守李謙煥慶尙道尙州牧定配依寧邊例加施禁錮之典鳳山前郡守李夏保全羅道金溝縣定配而竝以傳敎內辭意具罪目依例發遣府書吏押送于各其配所何如傳曰允
정조 14년
禁府啓目尙衣主簿李光春原情云云傳旨內辭緣泛稱遲晩刑推得情何如判付啓分揀放送爲良如敎又啓目羅州牧使李厚源原情云云傳旨內辭緣泛稱遲晩刑推得情何如判付啓除刑推議處爲良如敎又啓目粘連向前李趾光亦臺啓體重聲罪至嚴不可以其矣發明全然置之於落空之科更爲發問取招何如判付啓別無更問之端放送爲良如敎
정조 14년
以刑曹啓目司鑰尹昌烈考律嚴勘事傳于申耆曰分揀放送
정조 14년
知事金頤柱疏曰伏以皇穹默佑玉候遄復誠展園寢禮伸宮享區區蹈抃之忱有倍他人仍伏念臣本以庸愚之姿過蒙剪拂之私前後兜攬罔非踰分每自循省若隕淵谷平日所自勉者惟於策勵鹵鈍殫竭筋力以少效塵刹之報而不幸四五年來遽嬰痿跛之疾轉成癃殘之形跬步之間亦必恃杖几於大小朝儀一未進身由是惶蹙寤寐靡寧而間有除旨輒蒙遞解此實我聖上天地覆燾之仁父母顧復之私雖在床褥宛轉之中臣未嘗不日夕感咽而已不料春初以臣犬馬齒甲猥荷聖念爰有地部之珍頒又宣梨園之法樂此皆出常格萬萬而至若奎藻之誕降尤是曠絶之榮寵從古爲人臣得此者果幾人乎哉含恩戴德繼之以踧踖悚悸彌日經時尙不能自安于心乃者天蹕過門召接有命渙宣溫音垂問賤疾加臣以超秩知樞之銜又有臣父母賜祭之擧蓋爲特念先故不遺其孤德音隆重陪班聳聽在臣闔門愴榮庸可以文字言語盡之乎顧臣一身之私非不赫然光耀而念玆八座之列視諸惡卿位望自異局非踐歷旣優勞勩可紀則上不可遽授下不可竊取況如臣樗櫟之不材重以蒲柳之先衰罪積逋慢恩誤簡擢不惟名器玷辱之爲可懼揆以私分之病廢何所據而冒膺也噫臣之舊躋已是冥升升而不已將必至於顚蹶舊踐已是涯踰踰而不已將必至於疐跋此不但爲臣身過福之災亦豈不有傷於聖世全保之德乎顚倒一肅雖怵義分因仍蹲據終恐僥濫玆暴由中之懇敢塵聽卑之天伏乞聖明俯垂鑑諒亟收新資俾淸朝峻秩不至輕褻之歸亦令螻蟻微喘獲蒙終始之澤千萬幸甚答曰省疏具悉晉秩出於念舊之意卿其勿辭行公
정조 14년
司諫鄭益祚疏曰伏以吉地移奉啓萬年無疆之業仁天默佑得翌日乃瘳之慶聖孝克伸於園寢縟儀誕擧於文廟區區欣忭曷有其極仍伏念臣以孤根弱植墻壁無依而兄弟聯武策名淸時幸蒙洪造受恩如天闔門感祝猶屬歇後語也嗚呼丙午之變其所慟隕何人不然而獨臣家之悲憤痛冤實有百倍於人者誠以臣兄述祚則膺輔導之責於復設之初臣則效敦匠之役於冊禮之時前後恩榮曠絶千古而不幸變生頃刻報答無所臣兄執手而語曰吾家受國家罔極之恩有讎而不能報有賊而不能討則生亦何爲相對抆涕而誓不俱生臣兄先呈討復之疏臣又繼之而終緣誠意淺薄未蒙宸心之格字伈伈泄泄以至于今而星霜已四周矣讎賊則尙共戴天臣兄則含冤入地臣獨頑然不死一縷猶存萬念都空而斷斷一念常在於復讎二字雖不能刳腹以自明尙何忍揚揚束帶自同無故耶前冬一肅出於逖違之餘爲伸叩謝而重入備門涕淚如府生無以仰答聖恩死無以歸見亡兄惟讎冤未復之前卽賤臣自靖之日臣之情私吁亦慼矣且臣兩夏瘴鄕重爲水土所傷濕痰衝亘喘息急促奄成癃廢與死爲隣而日前差祭東壇係是駭奔之役義不敢辭力疾趨參重觸風寒又添暴泄宛轉床笫㱡㱡欲絶此際除命又降而以臣情私以臣病狀冒沒承膺斷無其理伏乞天地父母俯賜鑑憐亟命選部永拔臣名於臺望以全微諒以保殘喘焉臣雖不以言官自處而憤冤之極意結心肝消滅他不得更以前疏未盡之意略申之惟殿下垂察焉噫合辭中諸賊無非而臣之日夜腐心痛骨者在於丙午之變蓋不滿於定號之初立異於同仇之際者前而有宇偉後而有在簡凶肚逆腸如印一套其讎視國本潛蓄異圖無所不至則逆醫妖媼特其指使耳窩窟已露而尙稽究覈之擧根柢已彰而迄無殲夷之期坐送荏苒之歲月遂作古事而鬼誅先及於在簡則噫彼宇偉幾何而亦不自斃也自斃之後雖欲盤覈而實無其階此豈非至憂憤極痛迫者耶且其逆節醞釀有素非一朝一夕之故則其奴傔門客豈無知情之類也謀計雖祕而言語酬酢之間必有參聽者排布雖密而締結往來之際必有預知者宇偉在簡諸賊之奴傔門客一竝收捕多般詰問則必當鉤得其端縮而有復讎之望今日百千萬事無過於此事臣只知有此事不知有他事敢效古人補綴復奏之義更此附陳惟聖明勿以人而廢言夬賜允兪亟洩至憤不勝大願傳曰如許陳談旣有禁令則何敢煩陳亦何可捧入當該捧納承旨推考臺臣亦爲從重推考原疏還給
정조 14년
副修撰李龜雲疏曰伏以臣才稟愚庸初無短長文識鹵莽莫辨帝虎直是無才識一棄物耳雖冗官末職猶不敢承當況瀛選淸華之銜經幄論思之職是豈如臣之萬分一近似者乎臣自知則明而區區鐵限竊有所矢之於心者故前後恩除之下或在途陳章或伏闕違牌一味逡巡罪戾山積不意聖度天大不但不治其罪又復加之謬恩正月二十九日除臣以副修撰前月初五日馹召繼降臣於是驚惶震越不知所以措躬臣欲趨承恩召則臣非其人欲退守私分則辜負天恩進退不得情地憫隘臣竊自私度於心以爲館職雖不可一日冒據而聖恩亦不敢一向違傲只有一謝因命旋卽退伏田野永自絶於名途是爲伸義守分之道故臣竭蹶望程冒沒出肅適値僚員不備仍入禁直而脫出不得尸居直次者已過八九日矣一日在直則是一日玉暑之官二日在直則是二日玉署之官目今所處有若以本職自居者回顧初心已自愧恧人器不稱物議云何臣於此實無頃刻自安之心而況臣又有私情之迫隘者臣父今年六十九歲臣母今年七十三歲自少多疾老益沈淹宛轉床褥朝夕難保事日長短古人之先獲七十歸養國典之所載伏乞聖明察臣無狀之實矜臣迫切之私亟賜鞶裭之恩俾遂烏鳥之情焉臣又竊有區區私悃不得不仰呼仁天之下者臣之父母旣篤老且病臣乏家蒙蓋至貧且窶菽水之供無以遂誠藥餌之節亦未盡意八耋支度之方殆是少年之所不可堪者則氣力之衰敗疾病之沈痼未必不由於奉養之失宜臣身不孝之罪誠不容誅而臣猶不知其自訟妄欲得君父之賜以贖夫不孝之罪若及今父母之在得一小縣之養則衰敗之氣或可以少完沈痼之疾或可以少蘇而桑楡須臾之命或庶幾少延臣雖隕結豈足以報其萬一哉伏乞聖慈少垂矜察焉臣未參一番經筵而遽尋乞外之章人或以爲不可人之不可者誠是也而以臣愚陋無識雖置十年經筵決知其無一毫裨補於聖學臣之此擧蓋出於自量之審而迫於情私之急也噫臣之不才不但不堪於館職雖十室之長百里之治亦知其不可堪而私情所迫冒請而不知避焉臣尤增慙懼之至省疏具悉疏辭下該曹稟處
정조 14년
庚戌三月初六日辰時上御春塘臺禁軍試射入侍時左副承旨申耆右副承旨李晩秀記事官徐有聞記注官趙慶遠金鳳顯兵曹判書李𡊠禁軍別將任嵂以次進伏訖上命書傳敎曰西北尙武之地朝家勸奬之政宜奬武技不宜勸文藝而日前應製見諸作篇篇可意人人實才且以昨年告歉之餘能自力遠赴京試爲西北人深喜纔有魁作兩人收用之命而若於武技不恩別般興勸之方殊非求馬冀北貢竹荊南之意大抵勁弩之遠射芻馬之善騎每稱西北而向以百五十步鐵箭求之關西無一人應赴卽此可知武技之抛置西邑如許北路亦足反隅然今瘡痍未蘇肄課難責關西則限以臘初鐵箭自二百步至一百五十步能射者北關則限以來春三月騎芻每次四五中者嚴飭各邑使之抄報待其報來仍卽登聞兩西無異海西鐵箭抄報亦依關西例定限因此而有釐正者西土武士出身子支之付忠順等衛原初創始雖出慰撫之美法到今流弊徒歸徵斂之痼瘼以今恥武趨儒之俗無收布之苦尙患赳赳之不如古況侵困之政自朝家先導之者乎自今關西武出身子支有廳收布依北關例特爲革罷俾有興勸之效嵂曰禁軍取才納馬之規春秋兩次試取每等閑良納馬則毋過十四匹各名色納馬毋過十六匹各名色遠射毋過七人合爲三十七人以次之數次次塡充則一年之內幾盡充額而每年春秋必設取才故閭巷閑良輩無不聳動勤工顒望其取才矣一內設置之後非徒元額是減數近來納馬之道不有節目之法意過濫捧之以至於百餘匹之多未口傳積滯未有甚於近間以此之故取才不得設行至于四年之久閑良輩初不留意於習弓各射亭幾至空虛此實可悶處臣意則取才納馬之法申復舊制事出擧條嚴飭而元額七百之時每等納馬三十七匹則今當六百額數不必以三十七匹爲準參量其分數每等毋過二十五匹定限捧之則一年之內充額之節以無積滯而閑良輩之勤工自在其中如或有未納馬未口傳積滯之事不拘前規一年一次試取之事更爲定式施行恐合事宜矣上曰此後申復舊制取才則必準春秋兩次納馬則依卿所奏定式可也出擧條試射罷後命退承史以次退出
정조 14년
行都承旨趙尙鎭未肅拜左承旨未差右承旨申耆坐左副承旨李晩秀坐右副承旨洪聖淵坐直同副承旨尹行任坐直注書徐有聞仕一員未差假注書趙台榮仕直事變假注書柳師模仕
정조 14년
藥房提調徐有隣左承旨曺遠振啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入來矣
정조 14년
上詣皇壇入齋室後內閣政院玉堂藥房口傳問安答曰知道
정조 14년
申耆啓曰來十一日輪對日次矣敢稟傳曰爲之
정조 14년
申耆啓曰來十一日朝參日次矣敢稟傳曰停
정조 14년
申耆啓曰全羅兵使李潤彬五鎭營三山城行操試射放及道內各邑山城軍器有無頉啓本前年十一月以多有誤書之故改修正上送之意知委矣今於五朔之後始爲封啓原啓本纔已留院而奏御文字如是遲滯揆以事體萬萬駭然該帥臣所當重勘而本院請推之外無他可施之罰何以爲之敢稟傳曰啓本入之
정조 14년
傳于申耆曰都承旨許遞前望單子入之
정조 14년
都承旨前望單子入之趙尙鎭落點
정조 14년
以左副承旨南鶴聞牌不進罷職傳旨傳于尹行任曰只推更爲牌招
정조 14년
承旨前望單子入之洪聖淵落點
정조 14년
傳于尹行任曰左承旨入侍
정조 14년
吏曹口傳政事禮曹參議曺遠振仍任事承傳
정조 14년
以大司憲李聖圭牌不進推考傳旨傳于尹行任曰勿施
정조 14년
以開城留守狀啓還穀加分令廟堂稟處事傳于尹行任曰依狀請施行事回諭
정조 14년
申耆以禮曹言啓曰通禮院官員等去己酉年秋冬等褒貶等第依聖敎與吏曹堂上眼同更加試議後磨鍊以入之意敢啓傳曰知道近來引儀唱才之不能長進未入屬人之亦不着意鍊習者安知不由於參上岐元定不易之窠與人而然乎此意年前亦有下敎而渠輩尙無成就到今聳奬之擧莫如擇其優者先陞御前唱以勸後進與方外明日從公論更抄可合者待令于政院大抵引儀職雖末官階多假銜立殿陛之間通謁傳臚所任固已不輕況大小享祀亦掌贊唱前後屢勤申飭之敎意豈徒然乎向來吏曹草記定式之後未聞有實效此後吏曹堂上之不用廳薦者令廟堂草記重勘而差出時政望亦書薦主或監鍊贊儀姓名新除人如不成樣竝與薦者同罪事分付該曹薦主與贊儀間誰某懸註當否令吏曹指一草記定式事亦爲分付可也
정조 14년
尹行任以刑曹言啓曰昨日箕伯狀啓寧邊熙川罷拿事書目流民數爻四百誤以二千九百書出朝紙云若此則諸倅勘律豈下於谷山乎外間只看朝紙者必以爲刑政顚錯所係非細當該不能檢飭之承旨先遞差後禁推該吏出付有司過齋後嚴杖照律草記事命下矣當該院吏朴私修各別嚴杖六十度後取考律文則大明律公式條有曰奏事錯誤當言千石而言十石之類者杖六十制書有違條有曰凡奉制書有所施行而違者杖一百名例云二罪俱發以重者論朴弘修依此律從重勘處何如傳曰允
정조 14년
庚戌三月初七日卯時上詣皇壇望位禮入侍時都承旨徐邁修左承旨曺遠振右承旨申耆右副承旨李晩秀同副承旨尹行任記事官徐有聞假注書趙台榮記注官趙慶遠金鳳顯一提學鄭民始二提學吳載純檢校直提學徐浩修檢校待敎金祖淳以次隨駕上具翼善冠衮龍袍乘輿出永肅門由明禮門詣齋室具冕服執笏入朝宗門就板位行四拜禮入冽泉門詣壇上奉審詣奉室奉審訖還詣齋殿改具翼善冠衮龍袍乘輿出明禮門入拱北門還內諸臣退出
정조 14년
庚戌三月初七日卯時上御重熙堂同副承旨入侍時同副承旨尹行任記事官徐秀聞記注官趙慶遠金鳳顯以次進伏訖上曰左副承旨病勢果難供劇耶行任曰然矣上命書傳敎曰左副承旨聞有實恙許遞前望單子入之待下批牌招察任命行任讀公事書判付訖命退承史以次退出
정조 14년
庚戌三月初七日二更上御重熙堂左承旨入侍時左承旨曺遠振假注書趙台榮記注官趙慶遠金鳳顯以次進伏訖上命書傳敎曰新進小官稱以情勢偃處闕外已至多日寧有如許紀綱擧措極爲無嚴檢閱丁若鏞湖沿定配又命書傳敎曰左承旨仍任前職前望單子入之待下批牌招察任命退承史以次退出
정조 14년
行都承旨金憙未肅拜左承旨尹㬦未肅拜右承旨李晩秀坐直左副承旨洪聖淵坐右副承旨尹行任坐直同副承旨李敬五未肅拜注書徐有聞仕一員未差假注書趙台榮仕直事變假注書柳師模仕
정조 14년
尹行任啓曰合辭方張之時兩司無詣臺之員事甚未安除在外陳疏入啓外未肅拜呈告人員竝卽牌招何如傳曰允
정조 14년
尹行任啓曰訓鍊大將徐有大以本營習陣明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 14년
傳于李晩秀曰傳香承旨馳詣昭寧園奉審摘奸以來
정조 14년
傳于尹行任曰推考房承旨入侍
정조 14년
傳于李晩秀曰昨因狀本知卿穩旋又從左副言聞渡江後愼度向差何等慰喜卿須益存少愈之戒極意愼攝雖踰旬朔必以快瘳爲期而勅書與賜物則付之差員亦無不可竝須自量切勿趲程復路事下諭于李判府事成送有旨令所到處地方官傳諭
정조 14년
傳于李晩秀曰右副承旨聞其實𧏮勢難供劇云許遞與未差之代前望單子入之待下批牌招察任
정조 14년
承旨前望單子入之金憙李敬五尹㬦落點
정조 14년
以同副承旨李敬五肅拜單子傳于尹行任曰承旨座次有此不審左承旨同副承旨遞差前望單子入之待下批牌招察任
정조 14년
承旨前望單子入之洪明浩朴聖泰落點
정조 14년
李晩秀啓曰新除授左承旨洪明浩時在忠淸道鎭川地斯速乘馹上來事下諭何如傳曰許遞
정조 14년
承旨前望單子入之姜彝正李命勳落點
정조 14년
兵曹參知前望單子入之李命勳落點
정조 14년
以平安監司狀啓三登等六邑病氣熾盛事傳于李晩秀曰旣云熾盛則一邑之中方痛與札瘥之數決不止此如非守令之一一盡報必是里掌之匿不告官令該道臣各別申飭與其顧恤於死者曷若不至饑而瘠瘠而捐賙救得宜俾免薰染而熾蔓乎大抵荒歲必有癘氣若不先期糊口及時救療則目前領還之類無異投諸炎火之中所謂不忍人之擧適足爲忍人之政興言及此寢豈便而食豈甘乎方痛口數申飭以實報聞周活蘇痊之方一依年前南邑頒示之別諭期有一分廣濟之效則庶副委寄之責莫或一毫放心申加蕫飭事令廟堂卽爲行會
정조 14년
以平安監司狀啓道內各邑遺棄兒依字恤典則申飭搜訪給糧事傳于李晩秀曰雖非金石之法令王言當信況年前字恤典則之印頒京外實惠之遍及固難必而意則在於聿倣如保之經訓意謂京外擧行無至怠忽年來登聞之數甚罕少間有提飭之敎至於昨年北道亦已責飭道伯而今見箕伯狀辭不待飭敎如是修擧該道臣事極爲嘉尙而勿以若而口塞責謂能對揚更加惕念以關以面嚴飭列邑俾有濟活之成效事令廟堂分付關西則擧行如彼其勤勵而北道則不有前下飭敎近所報聞多不過四五口少只一口或二口列邑之不盡心專由巡營之不致察且聞流民之抱携匍匐者渠幾頷顑不起則往往棄置道傍誠有是也其切矜至慘殆甚於推納今因箕伯回諭復此申複北伯若念隨處息愆之義何待頻繁之飭敎乎可謂無往非罪若是而何顔還朝更以此意亦令廟堂嚴飭該道
정조 14년
李晩秀以吏曹言啓曰卽接京畿監司徐有防所報則永豐君墓所設壇之役自地方官今方擧行而其後裔氷庫別提李在天方在京中知委下送以爲眼同擧行之地云氷庫別提李在天自臣曹知委下送之意敢啓傳曰知道
정조 14년
尹行任以都摠府言啓曰今日入直內三廳武兼禁軍及軍兵等當爲中日習射而昭寧園忌辰祭齋戒相値不得爲之之意敢啓傳曰知道
정조 14년
李晩秀以禮曹言啓曰通禮院官員等去己酉秋冬等褒貶等第依聖敎與吏曹堂上眼同試議後更爲磨鍊以入之意敢啓傳曰知道
정조 14년
尹行任以備邊司言啓曰今此回還節使行順付詔書入京時迎接儀節令該曹考例擧行之意分付何如傳曰允
정조 14년
庚戌三月初八日辰時上御重熙堂同副承旨入侍時同副承旨尹行任記事官徐有聞記注官趙慶遠金鳳顯以次進伏訖上命書傳敎曰都承旨右承旨聞有實𧏮許遞前望單子入之待下批牌招察任又命書傳敎曰太學卽試士之所科題之謄置自是本館故事予於幼時見肅廟朝命泮儒無時應製考下諸券以優等四五人竝賜及第其後節製或賜第或賜初試書題俱有載錄之謄錄年前聞之本館近無題錄冊云特令復舊錄置而久遠科題如難聚謄則自丙申爲始御題與試官之題分謄兩冊之意有所定式則今日取見丙午以後無端闕却此似小事名以特敎定式而擧行極爲慢忽當該大司成自政院査出施以罷職之典命退承史以次退出
정조 14년
庚戌三月初八日初更上御重熙堂右承旨入侍時右承旨李晩秀假注書趙台榮記注官趙慶遠金鳳顯以次進伏訖上曰軍士房承旨入侍出榻敎賤臣承命出傳軍士房承旨尹行任進伏上曰兵曹參知許遞前望單子入之待下批牌招出榻敎命書傳敎曰前承旨李敬五已經左承旨而以同副肅拜故俄有處分今聞事實果然處分傳敎勿施與前左承旨仍任仍卽牌招察任命退承史以次退出
정조 14년
行都承旨金憙病左承旨尹㬦坐直右承旨李晩秀坐左副承旨洪聖淵坐直右副承旨尹行任坐同副承旨李敬五坐注書徐有聞仕一員未差假注書趙台榮仕直事變假注書柳師模仕
정조 14년
李晩秀啓曰卽見北評事金方行穩源興三邑中巡救急人口穀數開錄事狀啓則連幅不爲着銜奏御文字何等審愼而如是錯漏極爲未安原狀啓纔已入啓而事體所在不可無警從重推考何如傳曰允
정조 14년
傳于洪聖淵曰禮兵房承旨入侍
정조 14년
尹行任以禮曹言啓曰今此齎來勅書旣以頒詔出來迎詔翌日當有仁政殿權停例頒詔之擧應行節目依前例擧行何如傳曰允
정조 14년
尹行任以禮曹言啓曰今番節使回還齎來勅書入京時儀節令該曹考例擧行事自備局草記允下矣取考謄錄則庚子乙巳兩年頒詔勅書入京日百官郊迎而殿庭自上行禮之節依常時受勅習儀時例以權停例磨鍊矣今此勅書入京日行禮等節依此擧行之意敢啓傳曰知道
정조 14년
以禁軍鄭元大鐵箭入格單子傳于尹行任曰三矢近二百步可謂罕見況遠射申飭之時宜有別般勸奬之擧聞是關西抄上禁軍本道邊上萬戶權管中如有瓜近人作窠待政調用如無瓜近則待窠卽爲擬入
정조 14년
尹行任以訓鍊都監言啓曰漢人牙兵等鳥銃邊三中一名木綿三疋布子二疋邊二中六名各木綿二疋布子一疋貫一中二名各木綿一疋邊一中十四名各布子一疋依判下入格試記分等施賞之意敢啓傳曰知道直赴殿試二名書送姓名令政院捧傳旨可也
정조 14년
尹行任以訓鍊都監言啓曰依下敎罪人金浩彬今日習陣時回示三帀決棍二十度後充軍次出付秋曹具興遠決棍二十度放遠之意敢啓傳曰知道
정조 14년
都承旨徐邁修坐左承旨尹㬦坐右承旨李晩秀坐左副承旨洪聖淵坐直右副承旨尹行任坐直同副承旨未差注書徐有聞仕一員未差假注書趙台榮仕直事變假注書柳師模仕
정조 14년
尹行任啓曰備邊司郞廳來言今日賓廳日次而領議政金熤未肅拜左議政蔡濟恭身病不得來會云矣敢啓傳曰知道
정조 14년
尹㬦啓曰今月十七日黃海道文化縣三聖祠遣近侍致祭事禮曹單子啓下矣何承旨進去乎敢稟傳曰左承旨進去
정조 14년
尹行任啓曰前慶尙右兵使尹得逵奪符次標信密匣請出之意敢啓傳曰每念其姪晉閫置對事常所矜惻今番之使之待待命又使之待過齋者此也本事亦非大段罪過以罷職勘處可也
정조 14년
都承旨前望單子入之徐邁修落點
정조 14년
以承旨房望傳于尹行任曰仍
정조 14년
兵曹口傳政事副司直金憙單付
정조 14년
傳于洪聖淵曰中官崔鳳佐拿處
정조 14년
以領議政金熤家看病醫官書啓傳于尹行任曰辭疏之姑不宣批者以隨疏隨批徒近欠誠敦迫之方自有商量而所愼之尙未夬差極爲悶慮加傳藥物後看病以來
정조 14년
以同副承旨姜彝正許遞傳旨傳于李晩秀曰前職仍任此傳旨休紙還給
정조 14년
以刑曹坐不坐單子傳于尹行任曰初六日旣非齋日至於望位禮前一日齋宿元無用齋之事則各司之以齋戒書入極爲未安齋令事體何等至重而焉敢若是乎他司姑無論掌禮之地有此做錯禮曹堂上從重推考其餘各司堂上推考當該捧入承旨遞差
정조 14년
以全羅監司狀啓南原紙弊釐正事傳于尹行任曰以此狀辭觀之所謂劃給公穀以除民弊者不過爲凍足之溲烏在其添益之效乎更與邑倅相議必以紙賤價輕爲期後蘇弊緣由從實狀聞事嚴飭分付
정조 14년
以慶尙假都事狀啓雨澤農形事傳于尹行任曰査啓後處分已過多日道伯想亦聞知脫空之後已有筵飭而又以假都事狀聞紀綱所在萬萬駭然設有如干情勢藩臣自異義不敢力抗朝令況人言無異僧梳本事亦歸烏有然又逡巡反涉於坐要飭敎此狀啓還下送後勿如是無陷方命之科事書目嚴飭題送居昌咸安査事計其日字優已出場則査啓之尙不來到殊甚可訝問于該道以啓
정조 14년
以統制使啓本舊所非等鎭壬戌後反作米蕩減長木浦鎭癸卯後反作各穀督捧三南各邑鎭軍餉捧未捧成冊上送事傳于尹行任曰聞於曾經道伯之言嶺南各鎭之還弊十倍甚於列邑云此說旣發於筵席則豈可仍以置之乎昨今年現發之舊所非南村永登長木等鎭可以反隅矯救釐正之道令廟堂知悉擧行
정조 14년
以水原防禦使啓本白分占擊錚辭緣査啓令該曹稟處事傳于尹行任曰依狀請施行事回諭
정조 14년
徐邁修啓曰未下直守令當日辭朝事命下矣黃磵縣監金永珃兩司俱未署經云兩司除在外外未肅拜呈告人員竝卽牌招今日政新除授臺諫待下批一體牌招以爲備員署經之地何如傳曰允
정조 14년
李晩秀以成均館大司成意啓曰回學之製分四等設行而有過限之事則當等季朔旬間以限內不得爲之之意自本館草記事曾已定式矣卽接兩學牒報則兼東學敎授鄭萬始兼南學敎授崔顯重奉命在外當等學製不得設行云令政院稟旨擧行何如傳曰竝許遞今日政差代申飭限內設行可也
정조 14년
有政吏批判書洪良浩進參判未差參議李祖承服制都承旨徐邁修進以金憙爲吏曹參判李思祚爲司諫朴司機爲掌令朴聖集爲持平朴基正爲獻納徐浩修爲知春秩金光鉉爲禮曹佐郞兪漢參爲惠陵令崔履亨爲尙衣主簿金熙朝爲南學敎授申獻朝爲東學敎授朴絅壽爲南部奉事韓始裕爲崇陵別檢韓尙鎰爲律學敎授耆老所守直官單李泰熙書題單曺彥臣工曹參議姜彝正仍任事承傳再政以金世根爲敦寧參奉宋載緯爲惠陵令
정조 14년
兵批判書李𡊠進參判柳誼病參議李命勳入直參知金履成病右副承旨尹行任進以金頤柱爲都摠管李鎭翼爲副摠管金煹爲僉知李漢棟爲內禁將安必濟爲訓鍊判官李儒燁爲宣傳官趙榮豐爲忠翊將柳東興爲武兼朴瑬爲全州營將許礛爲龍媒僉使崔佑梁爲助泥萬戶大坡兒權管鄭元大同知單高亨謙僉知單金景濂副護軍李鴻運副司果李元植
정조 14년
禁府啓自粘李厚源議處云云以此照律爲白乎旀兵使李潤彬段孱劣駭妄必居其一其在振紀律之道不可置而不論拿問處之何如判付啓依允
정조 14년
兵批再政啓曰全羅兵使今當差出而擬望之人乏少未準朔禁軍將及他道守令中軍竝擬初如傳曰允以李章漢爲全羅兵使同知單金鳳麗
정조 14년
洪聖淵啓曰未下直守令當日辭朝事命下矣黃磵縣監金永珃兩司俱未署經而兩司多官或牌不進或在外憲府則只有持平崔重圭一人不得署經大司憲李聖圭更卽牌招諫院則大司諫南玄老所當更請牌招而無以備員署經云何以爲之敢稟傳曰竝許遞今日政差代待下批牌招
정조 14년
吏批四政以李度默爲大司諫李昌漢爲大司諫李普天爲執義李運彬爲司諫許晪爲掌令李日運爲持平林道浩爲獻納柳畊李敬心爲正言
정조 14년
傳于尹行任曰次對明日來會
정조 14년
尹行任啓曰臣與同副承旨李敬五伴直矣纔已遞差出去矣伴直無人左副承旨洪聖淵所當牌招而拘於廳規不得請牌何以爲之敢稟傳曰牌招
정조 14년
以禁府都囚徒傳于尹行任曰李錫心半百餘日滯囚亦是懲罪湖沿定配放送
정조 14년
以刑曹都囚徒傳于尹行任曰奴二歲李始春朴澤龍李大烈李集敬申龜顯鄭淵尙今置之欲待稍靜卽爲放送如或遲滯當該堂上當重勘以此嚴飭
정조 14년
洪聖淵尹行任啓曰卽伏見刑曹都囚徒書下者有罪人二歲等放送之命此何事也此何擧也秋坐輸供端緖盡露而尙稽究覈不施典刑神人之憤積二年如一日矣況其中龜顯卽逆驥之第逆湛之姻也其凶謀陰計路人所知兩司峻發聲討方張而遽然全釋不少留難將使假息於覆載之間古今天下寧有是耶原傳敎所當繳還而防禁至嚴雖不得不頒布忠憤所激未暇緩聲玆敢冒死忙陳伏乞聖明亟加三思特寢諸罪人放送之命惶恐敢啓傳曰還給
정조 14년
洪聖淵尹行任啓曰臣等俄因罪人二歲龜顯等放送之命敢控愚衷冀蒙還寢及承聖批不徒不賜允兪至有還給之命臣等相顧愕眙誠不勝慨惜之忱也不審我殿下以嚴命所及雖劇逆大憝亦可以全釋而喉司噤默法官奉承而有此萬萬非常之敎也耶顧今亂本不拔逆魁尙在人不得爲人國不得爲國久矣此曷故焉卽窮凶絶悖如二歲龜顯等諸賊而王章未加食息自如亂賊無所懲畏而然也思之及此豈非痛哭而流涕處乎臣等職忝近密目見無前之過擧衷情所激不避瀆撓之罪玆敢更籲伏乞聖明穆然深思亟寢成命千萬顒祝惶恐敢啓傳曰還給
정조 14년
以京畿監司任實居李達孝山訟査啓事判付內直憲公山地之彝得旣在乙酉則到今二十六年何去而今始呼籲乎當初行査之命出於追念渠家祖先之勳勞而慮或渠則無勢彼則有力別有甚般武斷之弊端乙仍于前下判辭如彼其諄復是如乎觀此査啓未尋得前事何責於渠而旣尋得之後迄無一言者民習可駭是旀雖以權哥言之旣知其勳臣墳塋則此後決不敢如前犯葬兩隻處卿於巡到時招致分付爲旀鎭安大君塋域昨年尋得今番又聞開國勳臣葬地之推尋事不偶然卿其撰書小碣首錄國初敎書次記事實立于封前印本三件送于內閣入啓三伴給主家巡到日當遣卿致祭祭之文亦當親撰以此知悉擧行爲旀上言人李達孝段擧措極爲顚錯後勿相訟之意各別嚴飭與權姓人更結同山所之義則渠在遐鄕彼在京中在渠守護之方安知無藉力於權姓者乎此意竝以申明分付俾知朝家感舊念古不憚懃懃之意爲良如敎
정조 14년
尹㬦以弘文館言啓曰校理李羲觀修撰朴基正旣有只推之命竝卽牌招察任何如傳曰允
정조 14년
徐邁修以吏曹言啓曰以禮曹通禮院官員等去己酉年秋冬等褒貶等第草記批旨內大抵引儀職雖末官階多假銜立殿陛之間通謁傳臚所任固已不輕況大小享祀亦掌贊唱前後屢勤申飭之敎意豈徒然乎向來吏曹草記定式之後未聞有實效此後吏曹堂上之不用廳薦者令廟堂草記重勘而差出時政望亦書薦主或監鍊贊儀姓名新除人如不成樣竝與薦者同罪事分付該曹薦主共贊儀間誰某懸註當否令吏曹指一草記定式事命下矣所謂薦主則就其願入生徒能習唱才者擇其人物與門地各薦五六人則前顯成才與否未必預料似難專責於薦主至於贊儀則廳薦時旣已取才完薦且於月三講時監鍊勸習則成才之責比薦主較重矣謹考戊申正月本曹草記批旨若曰初擬時懸註薦主事定式誤薦則薦主及贊儀令該府拿處而贊儀施以不能爲私律薦主施以制書有違律事載之受敎分付該院該府可也受敎如是嚴重則贊儀與薦主恐不可自下區別此後則引儀擬望時贊儀及薦主一體懸註使之另加愼擇着意勸習之地何如傳曰允
정조 14년
李晩秀以宗簿寺提調言啓曰因京畿監司徐有防所啓本道安山居幼學李尙周以海安君臣㟓長派宗孫所當奉祀而旣失其統詳査辨別事上言據禮曹回啓內關內西陵君旣因判付爲海安君奉祀則神主之中間移奉於烏川君之支孫緣何委折事在久遠無以憑考令道臣査實狀聞後更爲稟處何如依回啓施行事判下矣今此李尙周謂在畿內安山禮曹循例以道臣査實爲請而第宗派辨別等事自是宗簿寺所關元非外方營邑可以擧行者令宗簿寺査處何如依爲之事命下矣取考本寺所在璿源本錄則海安君有庶子六人烏川君以良妾所生故初授副正後書襲君爲海安之長子而西陵君以婢妾所生故初授守後書陞君年紀比烏川雖加十三歲而反爲海安君之第四子且考本寺謄錄則曾於丙辰年烏川後孫李松齡與西陵君後孫李重昌以海安奉祀事相爭李松齡上言據自本寺另爲査實參以公證以至奉安之行考出五臺山久遠璿錄則烏川君以海安之良妾子承襲封君昭然載錄宣廟朝特許立後之說旣涉無稽西陵君傍題之事自歸幻眩故海安君奉祀屬之烏川君後孫李松齡處矣今此李尙周以西陵君後孫又呈上言此事旣有璿錄之昭載已經本寺之稟處移宗重事不可輕議李尙周上言內辭意勿施何如傳曰允
정조 14년
尹㬦以義禁府言啓曰藝文館檢閱丁若鏞湖沿定配事承傳啓下矣丁若鏞忠淸道海美縣定配而以承傳內辭意具罪目依例發遣府羅將押送配所何如傳曰允
정조 14년
尹㬦以義禁府言啓曰平安監司沈頤之狀啓據刑曹粘目內价川前郡守任聖尹雲山前郡守承膺祚等移本府處之事允下矣任聖尹以大興中軍時在任所云依例發遣府書吏定假將後拿來承膺祚下去平安道定州地發遣府羅將拿來何如傳曰允
정조 14년
尹㬦以義禁府言啓曰卽接黃海兵使尹塾狀啓則所已前萬戶尹興商所逋穀物準捧後拘囚本營云矣尹興商發遣府羅將拿來何如傳曰允
정조 14년
尹㬦以刑曹言啓曰因訓鍊都監啓辭罪人金浩彬充軍次出付秋曹事命下矣依傳敎罪人金浩彬全羅道興陽縣充軍定配卽爲押送之意敢啓傳曰知道
정조 14년
刑曹啓目粘罪人趙雲起等時偉之動靜云爲陰祕情跡自當詳知而忍杖抵賴去益獰頑竝只各別嚴訊鉤得情實後啓聞之意分付道臣何如判付啓首犯令道臣刑推定配其餘刑放事分付爲良如敎
정조 14년
尹行任以備邊司言啓曰副司直姜游上疏批旨內西南穀多之邑耗條作錢以除其殖仍以價錢移補信蔘之價爾言亦有所據令有司諸堂與爾爛商就議大臣草記稟處事命下矣臣等依下敎齊會本司與姜游爛商後仍爲就議于大臣則以爲穀多邑耗條作錢朝家本意出於除民弊之道而旣已作錢之後自歸於經費之補用信蔘價移補此亦經費中一事言者之言誠有意見而第信蔘一次所需已有年前措備或蔘或錢留儲京外今不必疊劃且耗條作錢使之付諸度支以補經用則到今事勢有難專付於信蔘自今爲始就西南穀多邑耗穀每年作錢條中限十分一除留以備日後信行貿蔘之資實合事宜云矣敢啓傳曰知道
정조 14년
刑曹判書金思稱疏曰伏以臣卽伏見本曹都囚徒書下者有曹囚七罪人放送之命矣惟此罪囚關係何如干犯何如而端緖已露尙未究覈義理將晦輿憤益切其中龜顯以逆驥之弟五字刀割凶謀逆節爛漫綢繆臺啓方張聲討至嚴囚擊經年一未刑訊已是失刑之大者何可遽議於酌放乎臣忝在獄官決不敢奉承玆將執藝之義仰瀆崇嚴之天伏乞聖明亟寢成命以杜亂源以絶逆萌不勝幸甚傳曰還給
정조 14년
副修撰李龜雲疏曰伏以臣猥以愚賤忝叨匪分之職咸激恩私章皇出肅而因循蹲冒愧懼冞深敢於數昨略暴不稱之實繼以懇迫之私冒瀆天聽自知僭越凜惕俟罪伏蒙聖慈曲賜矜察恩批丁寧臣仰感孝理之錫類俯幸歸告之有辭忽於玆際家伻急到臣之母病挾感越添舊恙新症交發猝劇有朝夕難保之慮半千之地三日而至臣自聞此報方寸驚越按住不得玆敢忙陳短章徑尋鄕路臣進而蔑效於論思之責退而稽後於將護之私一出盤礴徒負君親撫躬慙悚無所容措伏乞聖慈亟治臣擅歸之罪以肅朝綱仍削臣濫冒之職以重名器不勝幸甚省疏具悉爾其勿辭往護母病